Papersnake/gushiwen huggingface dataset:
登九疑齐云阁
何诚孺（宋代）

齐□巍阁压山颠，下视冈陵尽窅然。岂并奇峰当盛夏，几因呈瑞类非烟。

夜深星斗垂檐畔，雨霁虹蜺挂□边。从此青天平步上，城南尺五更谁□。
轿中望泛仙山
杨万里（宋代）

上却篮舆卷却帘，晓寒旋索熟衣添。
孤松已自三千丈，更在仙山第一尖。
野外
释文珦（宋代）

绝巘应藏佛屋，深源定有仙家。
风里传来清梵，涧中流出胡麻。
和孔武仲金陵九咏 览辉亭
苏辙（宋代）

城里最高处，坡陁见一城。
山多来有绪，江远静无声。
歌吹风前度，楼台雨后明。
风光同楚蜀，聊此慰平生。
张德夫园亭八咏·渔村
王炎（宋代）

闻道江村好，人家罨画中。
持杯听欸乃，支策望空蒙。
日落收疏网，潮生系短蓬。
君尝询访否，恐有陆龟蒙。
夜宿功德寺次宗贤二首 其二
王守仁（明代）

水边杨柳覆茅楹，饮马春流更一登。坐久逐忘归路夕，溪云正泻春山青。
江西壬辰秋大旱饥临江守王幼学监簿极力救民
戴复古（宋代）

恳切金章奏，精诚玉帝知。
稻粱民性命，丰歉国安危。
苗秀方成实，雨来还及时。
人能合天意，天亦顺人为。
观葬者
权德舆（唐代）

涂刍随昼哭，数里至松门。贵尽人间礼，宁知逝者魂。

笳箫出古陌，烟雨闭寒原。万古皆如此，伤心反不言。
酬秦山人系题赠
皎然（唐代）

出斋步杉影，手自开禅扉。花满不污地，云多从触衣。

思山石藓净，款客露葵肥。果得宗居士，论心到极微。
元丹丘歌
李白（唐代）

元丹丘，爱神仙，朝饮颍川之清流，
暮还嵩岑之紫烟，三十六峰长周旋。
长周旋，蹑星虹，身骑飞龙耳生风，
横河跨海与天通，我知尔游心无穷。
光孝寺新建虞仲翔祠为曾宾谷方伯赋
彭泰来（清代）

菩提身高烟雨碧，诃子林空访遗宅。说偈犹传五叶禅，谈经谁梦三爻易。

文章方伯曾南城，祠堂肇祀虞先生。海外韩苏能爱士，眼前屈贾有深情。

天发神谶碑久倾，千五百载新宫铭。于禁昔归虚座设，孔融未死瘴乡行。

盗蹠余财岂足道，可惜吴侬厌家宝。辽海空思周舍言，会稽不许萧何老。

呜呼论世足感慨，噂沓同时几倾倒。吊客从今祠下多，心交自古生前少。

古今何代无贤才，南州桂树初谁栽。凭将荐荔传芭意，一洗江鱼野鹏哀。
句
朱浚（宋代）

玉帐分兵赋采薇，梅花吹雪上戎衣。
将军意气中江楫，丞相功名采石矶。
送张畏岩进士归吴门兼怀孙赤崖二首 其一
陈恭尹（清代）

云霄羽翮正翩翩，南北成名总妙年。古迹欲寻勾漏令，客程来妙素馨田。

频登郡阁山当槛，并醉湖桥月上船。闽国扬帆从此远，女牛星野早秋天。
和吴九元会
刘敞（宋代）

汉家初成长乐宫，亦以十月朝百工。武夫崛起少仪节，秦制苟简非王风。

犹云始知天子贵，此甚可笑田舍翁。圣朝礼乐百年备，文物寖盛兼羲农。

月正元日古所用，数岁一讲宾王公。东至日出西太蒙，南极丹穴北崆峒。

重译款关惟恐后，奉琛荐币无不恭。太常调乐辨韶武，少府拭璧差桓躬。

旗常卷舒王路肃，干羽出没顽民从。协风入律效朔易，瑞雪盈尺迎年丰。

阴惨阳舒变顷刻，天决地辟含冲融。君看此等圣人事，岂得复顾叔孙通。

道旁击壤九龄叟，校室受书三尺童。惯习升平不自觉，岂悟帝力高无穷。

赖君作诗播英实，如以鸣鼓祛昏聋。吾知朝廷亿万载，与地侔富天比崇。
题画
陈与义（宋代）

分明楼阁是龙门，亦有溪流曲抱村。
万里家山无路入，十年心事有谁论。
次韵宋履中题李侯檀栾亭
秦观（宋代）

阴阴数亩箨龙稠，亭外危通一径幽。
颇似竹林当日集，酒狂莫笑阮陈留。
句 其四
欧阳鈇（宋代）

故人惊会面，新恨说从头。
仙茅坞
王逢（元代）

夜宿仙茅坞，金鳌涌乱山。天风来海外，烟火落人间。

白石思同煮，青萝喜独攀。絺衣弄华月，公子亦忘还。
百一诗
黄圣年（明代）

君子远嫌，于人不知。贞女自誉，适授之疑。大明当天，重昏自败。

白昼秉彗，乃自生怪。尧舜举直，不烦其术。岂诸谗顽，而能一一。

岂其剸割，必俟太阿。美言玮节，其伪孔多。登车执辔，坐致千里。

与骥同奔，何时而已。民讟其上，吏雠其主。可以取庸，子将證父。

人亦有言，以方试病。无损其方，祇速其命。
句 其一
宋白（宋代）

吉音来碧落，帖子报红笺。清夜惊神王，胧明到省前。

风中宫漏尽，日出榜绳悬。
简季文
刘过（宋代）

衰鬓萧骚半欲丝，尚能随队作儿嬉。
棋无杀意从人活，琴有仁声却自悲。
落魄陈平归汉日，中伤张禄入秦时。
诸公莫作狂夫看，恐是英雄未可知。
高通直挽诗
项安世（宋代）

甲子诸孙行，丁年北梦行。
归来古于越，友事晋参卿。
旋展升堂拜，方瞻赐绂荣。
故山耆旧少，萧瑟更佳城。
武功县中作三十首 其五
姚合（唐代）

晓钟惊睡觉，事事便相关。小市柴薪贵，贫家砧杵闲。

读书多旋忘，赊酒数空还。长羡刘伶辈，高眠出世间。
十月雪四日
袁说友（宋代）

夜来风絮鸣觚棱，纷绿消息何频仍。
不堪十月已四白，岂暇一岁夸三登。
祁寒未必小民怨，哭雪政恐樵夫憎。
穷阎冷市籴贵谷，破灶湿苇烧层冰。
寒窗又冻诗翁笔，清夜谁怜贫妇织。
人言宜瑞不宜多，官放论钱不论日。
请君高吟祈碧苍，愿天今夕开扶桑。
寄语龙公且相恤，忍待明年莫仓卒。
游杭州佛日山净慧寺
秦观（宋代）

五里乔松径，千年古道场。
泉声与岚影，收拾入僧房。
十二声诗 其四 车声
成鹫（清代）

安步吾将老，驰驱世共频。枕边倾只耳，门外过双轮。

一往忘喧寂，同声互主宾。文轩齐荜辂，俱是未閒人。
颂古四十八首 其七
释慧开（宋代）

只为分明极，翻令所得迟。早知灯是火，饭熟已多时。
句
荆州僧（唐代）

犬熟护邻房。
和东坡石炭 其一
张佩纶（清代）

雷斧击崖臀股断，防风骨节颛顼骭。海国机心凿窍开，怒鉴飞车恣畔换。

厚坤富媪蕴阴阳，预鞴鲛龙炉底炭。坛升黑玉黦有文，澒积青金焰不散。

西北家家足炊爨，周后廿图请传看。欧冶薛烛亟物色，折兰卢侯斩锐悍。

炎炎火山石可樵，铮铮铁山戈乃锻。漆身{黑黾}面人作劳，何苦獠奴求阿段。
次韵和王舍人酬王工部早朝
刘攽（宋代）

天门金碧照晨光，跃马鸣珂晓正当。人到蓬莱知不夜，地从阊阖夐无傍。

风移宫漏穿花远，云覆炉烟绕禁香。望断双凫候飞舄，空传诗句首东皇。
贺范安抚上事十绝 其五
项安世（宋代）

太史当年责了翁，二程佳处似春风。固应却有诸孙在，重把阳春教郢中。
题安仁汪宰绝览亭
郑刚中（宋代）

目力所临皆在下，亭名绝览未为叨。
丈夫心地须趣出，此外当知更有高。
送任尊师归蜀觐亲
姚合（唐代）

白云修道者，归去春风前。玉简通仙籍，金丹驻母年。

锦文江一色，酒气雨相连。众说君平死，真师易义全。
春光
晁说之（宋代）

春光能负我，为客更添愁。
梅蕊一何晚，莺声便欲休。
新庖惊异味，旧侣梦同游。
道术知何用，江山空白头。
和张明府登鹿门作
孟浩然（唐代）

忽示登高作，能宽旅寓情。弦歌既多暇，山水思微清。

草得风光动，虹因雨气成。谬承巴里和，非敢应同声。
李总干遗诗十四句师于一句之下加颂七句 其九
释印肃（宋代）

昏迷曾未警，劳我个眼睛。丝毫全不漏，云月事犹新。

达士知几者，常看无字经。打动禾山鼓，舞起道吾神。
调笑令 其四 无双
秦观（宋代）

相慕。无双女。当日尚书先曾许。王郎明俊神仙侣。

肠断别离情苦。数年睽恨今复遇。笑指襄江归去。
登衡山宿上封寺祝融峰
柴元彪（宋代）

历井扪参上祝融，半空烟霭数声钟。
地连云汉九千丈，天柱东南七十重。
石磴悬崖翻瀑布，海门碾日上高峰。
悠然身世青冥表，俯立雷池看玉龙。
暮春归故山草堂
钱起（唐代）

谷口春残黄鸟稀，辛夷花尽杏花飞。(谷口 一作：溪上)
始怜幽竹山窗下，不改清阴待我归。
宫词
宋白（宋代）

甘州唱罢晓光新，簇簇才人与美人。
不分昭阳赵飞燕，汉皇夸是掌中身。
招叶致远
王安石（宋代）

白下长干一水间，竹云新笋已斑斑。
明朝若有扁舟兴，落日潮生尚可还。
送俊癯翁并忆少野
释行海（宋代）

少野不来君又去，独看花柳不成春。
江湖岂是无兄弟，如此知心有几人。
题桂花十二红便面
邾经（元代）

金粟枝头十二红，何年飞向广寒宫。素娥只爱青鸾舞，且近琼楼立晚风。
次韵王太傅同陈长史访僧不遇陈君先归
刘挚（宋代）

林雨幽深止秀奇，中间宁有大颠师。漫劳雪客乘舟去，却是云僧采药时。

归兴忽同分岭水，馀怀谁共一枰棋。故应重作春游约，已觉东风傍柳枝。
满庭芳
沈瀛（宋代）

春锁琼台，花藏瑶圃，彩云片片来归。任城仙子，玉笈镇长移。时会三元金母，云璈奏、天上佳期。嬉游处，飘然侍女，玉佩紫霞衣。

芙蓉帔欲去，鸾音鹤驭，洞府应迷。向人间挥手，留语人知。此去何须怅望，蓬莱水、弹指依稀。还知否，刘安未老，仙籍有津涯。
上马
翁逢龙（宋代）

因行作游计，上马未须忙。
旧路往来熟，新秋早晚凉。
看图寻古迹，听语认同乡。
一带陂塘近，西风菱藕香。
赠过门道人
陆游（宋代）

朝行市尘中，奔马不可及。
暮涉清溪流，芒屦了不湿，岩扉一丹灶，山路两书笈。
白驴可置掌，童子亦绝粒。
邂逅安期生，电逝不暇揖。
太华独嶷然，万仞道傍立。
得李伯承尚宝书却寄
王世贞（明代）

读罢鸿书重慨慷，与君分手十年强。空传学士焚银句，谁念先朝尚玺郎。

老去沾沾缘白雪，穷来咄咄几秋霜。莫言同调多时贵，尚有盐车困太行。
爱咏诗
白居易（唐代）

辞章讽咏成千首，心行归依向一乘。

坐倚绳床闲自念，前生应是一诗僧。
偈颂一百零二首
释绍昙（宋代）

佛垄开炉，寒灰死火。
拨著星儿，弥天罪过。
笑倒嵩山破灶堕。
宿西山修下元斋咏
于鹄（唐代）

幽人在何处，松桧深冥冥。西峰望紫云，知处安期生。

沐浴溪水暧，新衣礼仙名。脱屐入静堂，绕像随礼行。

碧纱笼寒灯，长幡缀金铃。林下听法人，起坐枯叶声。

启奏修律仪，天曙山鸟鸣。分行布菅茅，列坐满中庭。

持斋候撞钟，玉函散宝经。焚香开卷时，照耀金室明。

投简石洞深，称过上帝灵。学道能苦心，自古无不成。
绣释迦像并十八罗汉赞 第十八宾头卢尊者
释德洪（宋代）

夷奴碾茶，愚中有慧。走鹿卧地，动中有止。而师持麈，閒坐俯视。

曾见佛来，法法如是。
言溪早起
杨时（宋代）

短日催征辔，听鸡踏晓霜。
远山频入望，薄酒漫搜肠。
湘浦莼丝滑，吴淞脍缕长。
何时一疏放，把钓卧沧浪。
孔先生以仙长老山水略录见约同游作诗答之
韩维（宋代）

群峰罗立青搀搀，中有佛庙名香严。
飞泉汹涌出峰后，四时激射苍岩。
跳珠喷雪几百丈，下注坎险钟为三。
援萝俯瞰石底净，明镜光溢青瑶函。
淙流上走渠为窦，左右吞啮何其馋。
缘源散讨不知极，但见洞穴争嵚嵌。
攀藤直上出云背，岩户秘邃疑神缄。
仰窥阴洞看悬乳，白龙垂须正{上髟下监}鬖。
或凝如盖覆宛宛，或散如指长掺掺。
有台高下且十数，如以势位相临监。
平铺老藓柔可坐，谁藉绿罽遗不拈。
北山之石何琐碎，形制一一如镌鑱。
叩之清越诸谷应，不意此地闻韶咸。
已霜桂树垂冻壁，未腊梅蕊辉晴岚。
浮屠曰仙好事者，奄有胜迹穷搜探。
书之远寄龙山下，云此仅止存都凡。
先生以本来示我，谓我所好同甘鹹。
相期历览在他岁，事高意笃非予堪。
人生萧散不易得，常苦世累为羁衔。
吾徒幸当治平日，况又无事于牵贪。
便须巾车不可后，愿以几杖从君南。
分岁
邓肃（宋代）

余腊羁人少共欢，那堪瑞雪降云端。
四时欲尽三更鼓，六出番云两岁寒。
欺压岭梅残艳白，密敲亭竹碎声干。
公卿休扫黉堂下，留与来朝贺客看。
自题像
释可观（宋代）

维摩诘不坏于身，而随一相老竹庵。坏与不坏，初无欠长。

到处江山风月，不是这个伎俩。
舒村
赵蕃（宋代）

有竹如椽故可佳，况于竹外隐鸥沙。
不嫌官道多车马，此地端宜著钓车。
闺情 沐发
张玉娘（宋代）

腻滑青螺宝髻黏，金盘香水吸寒蟾。指尖巧弄琅玕影，楚发轻披云母帘。

掠雾暗疑星点点，拂波深见玉纤纤。起来乱绾慵双凤，熏彻沉檀强自添。
次韵悟师见寄 其二
沈辽（宋代）

不将大辩拟天亲，终愧西来面壁人。无是无非从此去，不同多劫一微尘。
雪作次邱簿韵
韩淲（宋代）

万里江天雪意浓，舣篷觅句愧诸公。相逢不数山阴夜，酬唱难追正始风。

一饭已形云子白，举杯更泻真珠红。片帆西上君须记，兴在远村丹树枫。
老君炼丹炉志虽载而不见
王履（宋代）

朱雀河车入道梯，緌翁何故也为之。
暮年岂有筌蹄累，付与刚风一阵飞。
蔡州城枕汝水寒日水涸清浅可爱原父与郡守泛舟川上甚有佳境以书垂报缅想胜游因形短什
刘攽（宋代）

积水寒收潦，深渊净见沙。冷光怜玉洁，清鉴绝毫差。

鸥鸟居相乐，渔樵近有家。济川新剡木，载石去乘槎。

树影鱼鳞密，城阴瓠子斜。夤缘忘向背，顷刻变烟霞。

练白翻云叶，金镕荡日华。照心同不隐，涤虑爱无邪。

客醉风吹酒，归迷斗转车。林宗昔无暇，范蠡去空赊。

凫雁晴馀喜，波澜雪后佳。谢塘芳草梦，依约向无涯。
颂十六首
释慧晖（宋代）

旷劫无尘世界中，恣吹野曲晚来风。
看看本来无一物，满山云树雪花红。
再赋
洪适（宋代）

到处争持曲米春，阗阗花底凑游人。同盟非是新倾盖，巧匠谁云老斲轮。

倚竹岂无人拾翠，凌波谁想袜生尘。后期直待荷花发，欲唤轻裾上舞茵。
送冰修归海昌兼寄朱生
王士祯（清代）

老大身将隐，飞扬气自雄。游燕交马客，归越事猿公。

仙饭青精𩚐，诸儒《白虎通》。故人朱季在，何处驾飞鸿。
夏日七首
张耒（宋代）

风转翻翻梧叶惊，入檐白雨打窗鸣。
应将清绝酬无睡，稳听空阶半夜声。
河传 集词名
陈星垣（清代）

南浦。眉妩。极相思。大有杨枝柳枝。浣纱满溪蝴蝶儿，西施。

阳春玉漏迟。

辘轳金井丁香结。秋夜月。烛影摇红瞥。看花回。上行杯。

八归。笛家孤凤飞。
白鹭咏
李端（唐代）

迥起来应近，高飞去自遥。映林同落雪，拂水状翻潮。

犹有幽人兴，相逢到碧霄。
闰八月十五夕舟次赣州
屈大均（明代）

岁时难得闰中秋，樽酒应宽此夕愁。江至金滩章贡合，月随银汉水云流。

频将白发辞梅市，只为高堂在药洲。万里碧空劳骋望，汉家今有客星留。
满江红·雨后荒园
段克己（金朝）

遁庵主人植菊阶下，秋雨既盛，草莱芜没，殆不可见。江空岁晚，草余草腐，而吾菊始发数花，生意凄然，似诉余以不遇，感而赋之。因李生湛然归，寄菊轩弟。

雨后荒园，群卉尽、律残无射。疏篱下，此花能保，英英鲜质。盈把足娱陶令意，夕餐谁似三闾洁？到而今、狼藉委苍苔，无人惜。
堂上客，须空白。都无语，怀畴昔。恨因循过了，重阳佳节。飒飒凉风吹汝急，汝身孤特应难立。谩临风、三嗅绕芳丛，歌还泣。
五杂俎 其二
范成大（宋代）

五杂俎，流苏缕。往复来，临行语。不得已，上马去。
泊盈川步头舟中酌酒五首 其五
赵鼎（宋代）

收功不在干戈众，和议元非计策长。闻道搜贤遍南国，要令四裔识周郎。
答束孝先
王令（宋代）

纯金出熔炉，烜赫掩炽火。
锦成洗春江，众目炫莫奈。
鱼盐物诚微，误用幸不涴。
君家兄弟贤，我见始惊夥。
文章露光芒，藏蕴包丛脞，
关门当自足，何暇更待我。
固知仁人心，姑欲恤穷饿。
苟论才不才，自合弃如唾。
忆昨西来初，戚惕侍客坐。
交持驾说口，张阖不可鏁。
间发辨经义，铁舌莫摩挫。
高文忽下投，白日骇天堕。
眩怖欲前掩，布帛不可裹。
初视固宜惊，独获亦堪贺。
又如遇贵人，绣锦饰婀娜。
回眸忽自监，恶面复寠祼。
屈降心已甘，叹慎志亦颇。
雄高岂复争，爱恤亦加荷。
大诗又来及，推与太浮过。
自无贤可称，以是恶甚播。
譬如享尪人，豆食止则可。
苟强担石负，蹉跌适足祸。
何以论报心，结草效鬼颗。
寄怀云珠五姊
汪清（清代）

薰风别后又飞霜，一度思量一断肠。只道相逢秋月白，那堪空对菊花黄。

纵多儿女添新爱，何似茱萸插故乡。况复高堂思念甚，倚门终日盼归航。
双井茶
欧阳修（宋代）

西江水清江石老，石上生茶如凤爪。
穷腊不寒春气早，双井芽生先百草。
白毛囊以红碧纱，十斤茶养一两芽。
长安富贵五侯家，一啜犹须三月夸。
宝云日注非不精，争新弃旧世人情。
岂知君子有常德，至宝不随时变易。
君不见建溪龙凤团，不改旧时香味色。
立秋同诸子限韵，分得「盐咸」二字
张煌言（明代）

客拟巢居为避炎，晓来秋气忽窥帘：山因寥寂容偏肃，水到澄清意自廉。

荷盖初低看坠粉，蒪丝乍忆下晶盐。沧江物色撩人甚，刷羽丹霄莫久淹！
漫成（二首）
刘基（明代）

望帝千年魄，声声是泪流。
空庭无竹树，省得一春愁。
放言十首
黄庭坚（宋代）

废兴宜有命，得失但自知。
踽踽众所忌，悠悠谁与归。
吾义苟不存，岂更月攘鸡。
风清闻鹤唳，想见南山栖。
导引·中兴复古
佚名（宋代）

中兴复古，孝治日昭鸿。原庙饰瑰宫。金壁千门磻万磶，楹桷竟穹崇。亭童芝盖拥旌龙。列圣俨相从。共锡神孙千万寿，龟鼎亘衡嵩。
呈柳子玉同年
王安石（宋代）

三年不上邺王台，鸿雁归时又北来。
水底旧波吹岁换，柳梢新北卷春回。
尘沙浂漠凋双鬓，箫鼓匆匆把一杯。
劳事欲歌无与和，衰颜思见故人开。
奉陪赵提学崖山慈元殿吊古
陈献章（明代）

信国诸臣近有碑，一陵濒海尚堪疑。荒山野水无人到，落日轻堪送我旗。

天地几回人变鬼，堪波万里母将儿。萋萋芳草慈元下，邂逅渔樵问旧时。
次韵张顺之春日杂诗 其一
程洵（宋代）

解事东皇自有期，今年春较去年迟。未教红著桃开脸，先放青还柳作眉。
汉阳渡口作
韩纯玉（明代）

汉阳窥鄂渚，夹岸走长虹。小艇双飞燕，中流五两风。

一江分二郡，三国斗群雄。多少兴亡事，销沉向此中。
西吴曲（怀襄阳）
刘过（宋代）

说襄阳、旧事重省。记铜驼巷陌、醉还醒。笑莺花别后，刘郎憔悴萍梗。倦客天涯，还买个、西风轻艇。便欲访，骑马山翁，问岘首、那时风景。

楚王城里，知几度经过，摩挲故宫柳癭。漫吊景。冷烟衰草凄迷，伤心兴废，赖有阳春古郢。乾坤谁望，陆百里路中原，空老尽英雄，肠断剑锋冷。
题邵尧夫聊以书怀
张天赋（明代）

肝肺谁收天下春，风流千古打乖人。浩歌声里皆天籁，安乐窝中尽谷神。

杨柳枝头风味暖，梧桐梢上月华新。空中楼阁层层起，物我同观混一真。
幸鲁恭纪
孟贞仁（清代）

霭霭鸾旂贲鲁疆，杏坛冬日转曦阳。唐槐阴下千官列，汉柏林边六驭翔。

考击钟镛陈古乐，昭回云汉发天章。羹墙后圣亲先圣，一体君师道脉长。
去者日以疏
柳如是（明代）

蜚狐窥我旁，潜蚊制我室。苟或非龙彪，良图亦须失。

台馆易嵯峨，珠玉会萧瑟。岂无激昂志，忧心乃愈疾。

但当恣邀游，顾眄垂清逸。
寄上礼部李侍郎
崔峒（唐代）

吴楚相逢处，江湖共泛时。任风舟去远，待月酒行迟。

白发常同舟，青云本要期。贵来君却少，秋至老偏悲。

玉佩明朝盛，苍苔陋巷滋。追寻恨无路，唯有梦相思。
种松
谢薖（宋代）

清晨课仆奴，绕舍诛蒿蓬。身非郭橐驼，学作种树翁。

胡不种杞柳，但种青青松。念汝受命独，劲气凌三冬。

明年见汝生，何年矫苍龙。种德亦吾愿，穆如松上风。

安知百载后，无人思角弓。麦阴行可赖，不必荒茅中。

唯当护以棘，养视如婴童。此法岂浪传，闻诸玉局公。
病中七夕
杨万里（宋代）

良辰美景底须来，苦恼如山正满怀。
蝉度清歌侑溪柳，花吹黄雪洒官槐。
新秋风物俱堪赏，久病心惰自不佳。
说与儿童休乞巧，老夫守拙尚多乖。
次韵饯振之之行
许及之（宋代）

半生经吏竞分阴，奏牍三千几汗青。技到屠龙从俗笑，志存流水有人听。

故园勋业千株橘，世路生涯一草亭。却笑刘商长得醉，为无管属爱浮萍。
次韵滕丞以古风为贽
许及之（宋代）

松柏覆高冈，根株渗七泽。雪霜有古今，柯叶无改易。

上干青云霄，下庇神龙宅。哕哕朝阳鸣，杳杳逢堵迹。

五色绚文章，八音谐金石。群飞竞婆娑，争附第充斥。

匠石既罕遇，社栎顾何益。伶伦不雌雄，嶰竹杂蝼蝈。

蓝田惊世瑞，造物等儿剧。昨曾窥斓斑，今犹眩朱碧。

居然获径寸，几欲按三尺。久之置怀袖，尚尔赊踧踖。

姑凭副墨子，往备庚桑役。
蜡梅大有生意
周紫芝（宋代）

幽芳念初分，厚地冻始裂。耐寒怜孤根，忍苦度尺雪。

谁持万金良，起死医寸蘖。伶俜初回姿，荏苒似看叶。

灌木犹未成，已与凡草别。平生冰玉交，胜韵颇奇绝。

微风折轻黄，香雾湿寒月。棐几著冰壶，馀芬散清樾。

只今满眼花，想像疑可折。感君分似意，老味倍欣悦。

添我小窗春，芳意未衰歇。盛德不可忘，封殖宁敢阙。
长相思·展颦蛾
吕胜己（宋代）

展颦蛾。抹流波。并插玲珑碧玉梭。松分两髻螺。晓霜和。冻轻呵。拍罢阳春白雪歌。偎人春意多。
春日闻唐比部将至荆州 其一
程通（明代）

每忆唐求思渺然，别离何似路三千。今朝喜得南来使，报道相逢二月天。
韩玉汝遗澄心纸二轴初得此物欧阳永叔又得於
梅尧臣（宋代）

三得澄心纸，吾尝再有诗。
粗能条本末，不复语兴衰。
堪入右军迹，惭无幼妇辞。
君家兄弟意，将此比乌丝。
行春辞九首
白玉蟾（宋代）

园园是日是花开，我又何朝不醉来。
井有人焉蛙两部，日之夕矣蝶三台。
林塘怀友
王勃（唐代）

芳屏画春草，仙杼织朝霞。
何如山水路，对面即飞花。
送苗世显归上党
李俊民（金朝）

故人千里寄书来，长恨天涯唤不回。行路难行涩如棘，归装莫待北风催。
同友烟迷途，夜宿山家，吟诗以记
林占梅（清代）

乘兴探灵峦，山穷天已夕。苍茫烟云合，行径渺无迹。

本非姓丁烟，那得冲霄翮。又非鹅笼生，家具口中积。

游侣三五辈，束手正无策。忽闻犬吠声，知有隐者宅。

联襼相追寻，茅茨露岩隙。举目共翘观，风景足幽僻。

门藉芦帘遮，屋有槿篱隔。一扣幽扉开，主烟称莫逆。

案上列琴书，窗前植松柏。截竹架檐端，烹茶分泉脉。

留我抵足眠，藤床可安席。自言栖岩阿，不类车尘迫。

安居数十年，优悠无恐嚇。妄念永不生，心閒身乃适。

兴到读「黄庭」，饥来煮白石。扫地静焚香，内和外安息。

颐养乐天真，奚烦求玉液。不闻先达言，「光阴如过客」。

何必自羁鞿，此心为形役。叹我落尘网，举步天地窄。

烟耐幽寂难，我求不可获。贱者虽自贱，南面不与易。

天明辞主烟，恋恋怀难释。临别订后期，重来觅欢怿。

指点山下途，所经如别辟。回顾幽烟居，巑岏皆峭壁。
广陵登福缘佛阁 其四
钱谦益（清代）

冥晦乾坤户，迷方何去从。禅枝迎怖鸽，钵水候眠龙。

铁浴兵前雨，铜崩劫后钟。灵山殊未散，清夜礼金容。
偶书答岐守吴卿
文彦博（宋代）

君说归期未有期，西风又是鲙鲈时。何当会集香山伴，同赴松窗烛下棋。
凤凰台二首
黎廷瑞（宋代）

三山二水年年在，向日浮云处处多。
醉拍栏杆呼李白，东风吹雨下新河。
题马大使青城图
蓝仁（明代）

青城丈人高入云，野老未识应先闻。画图朝开拭我目，兴入深谷穷其源。

四川号雄观，五岳争推尊。昔在汉季老仙伯，烧丹井灶今仍存。

二十四治属呵禁，鬼魅不得侵人群。后来肥遁更多士，采芝斸药深林里。

樵夫误到老人村，世代传流长孙子。马卿食禄东南隅，思山愿乞明年归。

祇今圣代重养老，春风会送斑斓衣。
题汪水云诗卷
熊仲允（宋代）

轻轻漠漠暮云低，枯木寒枝宿鸟稀。
古殿荒凉残日照，孤城寂鸟故山围。
十年波浪家何在，万里关河客未归。
惆怅西湖湖上路，梅花如旧世相违。
晚宿张坂庵
刘子寰（宋代）

问宿樵夫指翠微，溪穷路转扣庵扉。深沉山木日先晚，寂寞野棠春自归。

客路经过殊草草，旧规牢落重依依。劳生暂此逢休适，一饷中林笋蕨肥。
题李知监野思亭
刘才邵（宋代）

秋风挟残暑，秋日垂清光。行行向城西，夹路红蕖香。

松冈西北转，中间水云乡。小亭信佳哉，丛篁供晚凉。

月溪响环佩，古来隐城隍。斜影分径柳，依依已成行。

萧然清思动，阔远无边傍。公云方经始，从今辟幽荒。

岂惜草木富，檐宇日舒长。此兴不退转，来效未易量。

更欲坚公意，留诗冀勿忘。
次韵和师稷清明怀乡之什 其九
邹浩（宋代）

观象悬知岁有成，通宵格泽照天明。馀生饭饱无它事，坐看纷纷万物情。
行宫西门
方回（元代）

翠华东幸缔和盟，从此君王罢北征。
宿卫周庐无处所，野人畦菜傍宫城。
方城道中值雨
华镇（宋代）

重云三日锁前山，麦陇泥涂尚未乾。行路春光已𢬵弃，任从风雨作轻寒。
郊游遇黄府女孙
潘用中（宋代）

谁教窄路恰相篷，脉脉灵犀一点通。
最恨无情芳草路，匿兰含蕙各西东。
苦笋
周紫芝（宋代）

庾郎鲑菜不满腹，三岁杯盘入吴俗。江头四月乌贼来，经日杨梅雨中熟。

是时苦竹方生儿，锦绷时露骈头玉。杭人嚇饭正要虎，日以千金换盈束。

人莫不食鲜知味，妙理听君论反覆。舌头谁识苦中甜，今乃苦口后为福。

蔗中佳境甘似饴，厚味可人终腊毒。江南山多岂无此，苦甚何止秋荼酷。

天公时为饷馋人，雨洗风吹满山谷。从今不敢料吴侬，但煮虾蟆当粱肉。
次韵补柳子厚八愚诗 其一 咏愚溪
汪炎昶（宋代）

嗜幽猎奇閟，身忘落天涯。光吸泛霞濑，清弄浸月陂。

襟怀屡荡涤，性情渐愉怡。孱颜谢往惑，晃朗还澄思。
偶成
杨公远（宋代）

抱膝长吟更短歌，百年身世易蹉跎。
事逢如意从来少，诗不惊人空自多。
暖日烘时花著子，东风吹后草成莎。
看渠天道无私覆，寒谷阳春有脚么。
月珠寺明月楼
程少逸（宋代）

秀爽盘空翠不收，阴晴俱好更宜秋。
沧江也爱楼头月，故抱青山月样流。
石帆楼
张铉（清代）

凌江片石似帆飞，帆外危楼与石齐。万里海风天浩浩，六朝文物草萋萋。

城头画角迎秋迥，杯底银河入槛低。为语山僧勤扫葺，巡春翠辇此留题。
丁卯新正纪怀四首
陆文圭（元代）

纷纷儿女竞新年，老去民新独怆然。
墓上只堪供渍扫，无由彩服拜堂前。
喜义庄成
叶茵（宋代）

以义名庄遗后昆，隐然文正典刑存。
当知疏远诸亲族，同是高刑下子孙。
先世家风传不坠，废祠香炉喜重温。
更能培植诗书种，忠孝他年萃一门。
句
王过（宋代）

寄语往来荆广客，鬼门前在郁林西。
立春七首
刘克庄（宋代）

解冻依然风栗烈，鞭春才了雨廉纖。
街坊遏密无傩鼓，村落丰登有酒帘。
为庶吉士万完题竹
金幼孜（明代）

翠黛湿筼筜，悬厓百尺长。谁知玉堂夜，听雨忆潇湘。
秋山吟
金朋说（宋代）

浓淡霜林入望中，天工施巧染秋容。
秋空犹胜春光好，翠叶烧丹绿树红。
送郑十学士戬通理越州
石延年（宋代）

宸命陪分竹，仙资贵珥彤。
入辞中殿閟，出贰左廉雄。
过楚前封近，还吴旧丛空。
江山复清思，莼脍起高风。
海阔悲秦望，陵荒欢禹功。
楼澄鉴湖北，地险雪涛东。
稽壑飞泉石，台基下桂丛。
风流好吟醉，王谢有馀宫。
吴明可寄诗次韵为答
王之望（宋代）

两地相望百舍强，相思空结九回肠。
君家沧海宾初日，我戍衡山俯夕阳。
情话何当倾肺腑，倦游聊复信行藏。
求田问舍真长策，捧檄荣亲道更光。
送周子仁淮安理刑
王世贞（明代）

春波沙岸青，之子独扬舲。淮楚开雄镇，东南候法星。

月明乡树出，天阔暮云停。予亦栖栖者，骊歌未忍听。
上饶登科八人所识者四
韩淲（宋代）

乡邦为作四贤诗，所识还知盛一时。高质静专还朴厚，熙心坚一却平夷。

新尤胆略无回曲，适且才华不诡时。他日要当为国器，喜看虎榜大名垂。
虞乡北原
司空图（唐代）

泽北村贫烟火狞，稚田冬旱倩牛耕。

老人惆怅逢人诉，开尽黄花麦未金。
题太白祠堂
喻良能（宋代）

倒披绮裘草裹巾，酒醒玉山来映人。
明月沧江故无恙，骑鲸何处狎龙鳞。
万山深处
释文珦（宋代）

万山深处绝諠哗，野鹤孤猿共此家。
莫使游尘污泉石，有妨闲客卧烟霞。
寒谫绿芰千层叶，饥食青花数树花。
无可破除无可羡，清贫却是好生涯。
新安投所知
罗隐（唐代）

少年容易舍樵渔，曾辱明公荐子虚。汉殿夜寒时不食，

宋都风急命何疏。云埋野艇吟归去，草没山田赋遂初。

长剑一寻歌一奏，此心争肯为鲈鱼。
成都岁暮始微寒小酌遣兴
陆游（宋代）

革带频移纱帽宽，茶铛欲熟篆香残。
疏梅已报先春信，小雨初成十月寒。
身似野僧犹有发，门如村舍强名官。
鼠肝虫臂元无择，遇酒犹能罄一欢。
大水二首
黄公度（宋代）

巨浸滔天后，遗黎复业初。
桑田皆变海，老稚半为鱼。
凿石开新道，行人问故庐。
客愁那对此，搔首重欷嘘。
雪中呈黄湄先生
朱载震（清代）

钟动明光接曙晖，雪花片片点朝衣。玉珂积素趋仙杖，金勒凝朝出琐闱。

北极楼台天上迥，西山云树望中微。闭门有客还僵卧，岁暮羁愁未得归。
秋日归旧山
许棠（唐代）

山云蝉满树，欲住更何安。上国回将晚，孤峰别自难。

碛遥鸿未到，江近夜先寒。泉石虽堪恋，行人不愿看。
和友人酬寄
黄滔（唐代）

新发烟霞咏，高人得以传。吟销松际雨，冷咽石间泉。

大国兵戈日，故乡饥馑年。相逢江海上，宁免一潸然。
次韵才叔九日家宴阻访媚川
许及之（宋代）

一秋天气属吟家，九日风光爱物华。对妇举杯胜俗客，逢辰得酒值黄花。

大难富有成糜季，小异谁知落帽嘉。独坐媚川空怅望，半蟾分挂夕阳斜。
礼毕庆成
胡宿（宋代）

路寝凝中宇，星文直大辰。总章裁往范，斋驾奉明禋。

惟圣能严父，于皇重飨亲。永怀深肃僾，昭事极精纯。

钟律咸韶古，衣冠黼黻新。九金徕贡职，万玉俨朝伦。

夷夏观殊礼，乾祗享至仁。参祠七世庙，再降六天神。

万宝成秋野，千祥拥禁宸。睿恩覃四海，寿域跻斯民。
秋夜读书
黄大受（宋代）

青灯敞虚堂，微风动衣襟。
兀坐耽尘编，起观星河沉。
古人岂可见，所希见其心。
终然发永欢，不收呜床琴。
次方蕙岩行春韵
释元肇（宋代）

及时槃乐足幽闲，近自丘园远到关。见綵桃符知岁换，带黄杨到觉春还。

飘飘衣袂风雩转，草草杯行笑语间。高兴磊然降不下，更须相约过西山。
春郊口占
顾开陆（清代）

连门芳草绿离离，几曲春波漾酒旗。行过小桥风乍起，看他红雨打黄鹂。
淮北吟
王世贞（明代）

二月忽破三月来，淮南尚可淮北去。欲借春光寄胆瓶，着花不见沙边树。

酒杯即防儿辈狎，物色难遣吾诗遇。似应官职解相趁，其柰年光留不住。

婆娑老态时一生，蓄育閒愁日千绪。江左莺花了何限，大抵英雄回首处。
晚过野趣轩 其一
韩淲（宋代）

老来情绪惜春华，常在阴阴雨脚斜。鶗鴂声中三月暮，园林何处觅残花。
吴子似以长句为赠次韵
韩淲（宋代）

玉石村船子欲归，相逢只合醉如泥。平生学识知何患，随世功名信不迷。

浪饮未应愁剂量，放言宁复究端倪。象山经得堂之记，出处升沈惜此题。
盘隐别驾修龟山祠
释居简（宋代）

商今藐人物，振坠起先贤。俸薄知难集，财轻觉易捐。

便成新气象，顿醒旧风烟。撙节昌颓俗，何心食万钱。
奉和御制打毬
徐铉（宋代）

上闲精习渥洼骢，玉镂花鞍锦覆騣。金埒无尘初裛露，朱旗向日自生风。

雷传画鼓偏增气，星度飞毬欲映空。共道宸游因习武，凯歌犹似奏平戎。
野棠花
释永颐（宋代）

野火回飙掩旧株，新丛满眼临征途。绿攒深棘欲自蔽，千朵万朵争敷腴。

新晴远客过林坂，烟涨吴船春泊晚。冶艳空摇荡子情，繁香暗逐吴姬远。

吴姬漂泊行人愁，年年此花开不休。半压坏墙荒馆外，乱生春蕻野池头。

人间买花贵纨绮，一世争知异朝市。曲槛朱栏转首空，野棠无主自成丛。
松江早春
皮日休（唐代）

松陵清净雪消初，见底新安恐未如。

稳凭船舷无一事，分明数得鲙残鱼。
奉和初春幸太平公主南庄应制
李邕（唐代）

传闻银汉支机石，复见金舆出紫微。织女桥边乌鹊起，

仙人楼上凤凰飞。流风入座飘歌扇，瀑水侵阶溅舞衣。

今日还同犯牛斗，乘槎共逐海潮归。
塔子矶
陆游（宋代）

塔子矶前艇子横，一窗秋月为谁明？青山不减年年恨，白发无端日日生。
七泽苍茫非故国，九歌哀怨有遗声。
古来拨乱非无策，夜半潮平意未平。
兜率寺作
林宪（宋代）

归云薄如雾，徐行江上山。
徘徊印松竹，轻风约之还。
悠然渡江去，余影犹阑斑。
白鸟更自在，几点落远滩。
前汉门。酂侯
周昙（唐代）

共怪酂侯第一功，咸称得地合先封。

韩生不是萧君荐，猎犬何人为指踪。
寄周寺丞
李覯（宋代）

我爱南丰宰，天资举措奇。
上官如不怒，善政有谁知。
赋役贫中减，鞭笞恶处施。
邑人多未悟，去后始应思。
春事
于石（宋代）

白了江梅柳又青，游丝千尺网红尘。
鹁鸠夫妇孤村雨，杜宇君臣故国春。
客里易添芳草思，樽前谁是去年人。
桃花源上空流水，安得渔郎一问津。
尾犯 立冬前一日，伯勤惠木瓜，持以饯秋，颇饶风味。笑拈此解，以代琼琚
陈洵（清代）

梦醒及花杯，秋馆画兰，园事疏寂。何处寒林，想经霜颜色。

怀袖冷、闻香乍省，自花时、红妆漫识。送春曾款，忍对西风，持赠赋离席。

年年迟暮感，况人世、迥异畴昔。自掩闲门，挽芳菲无力。

问行路、销魂谁语，向当筵、酸心暗觅。故人珍重，满眼岁华黄金惜。
过涟水
张耒（宋代）

城头落日在旗竿，城外长淮水浸天。
左海门前灯火尽，橹声轧夜深船。
留别苏仁仲通判
周必大（宋代）

公才岂合尚题舆，天遣寒儒此曳裾。
午夜灯光曾共赏，三春乐曳未全疏。
尊前窈窕传新唱，耳畔澜翻听异书。
此别不须勤怨惜，君王日日问严徐。
酬苏行人以时夏日画竹见赠
欧大任（明代）

琅玕夹石俯江流，移得巴东一片秋。花簟松屏桃竹杖，教人五月忆渝州。
浣溪沙 广陵被召留别
晁补之（宋代）

帐饮都门春浪惊。东飞身与白鸥轻。淮山一点眼初明。

谁使梦回兰芷国，却将春去凤凰城。樯乌风转不胜情。
休日欲报谒林子长值雨不能前用小诗以谢不敏
虞俦（宋代）

朝雨城南柳色新，溪光溶漾宛如银。
地偏心远开三径，风引船回欠一巡。
二月欲来正月尽，三分已过一分春。
莺啼燕无非吾事，管领韶华自有人。
上巳游西湖山次石上韵
郭廷序（明代）

采兰人竞出湖西，騄駬蹄轻去若飞。酒听鸟声传不住，席移树影坐忘归。

烟花过雨枝枝瘦，霜竹穿云笋笋肥。隔岸遥山是何处，绿围红拥望中微。
岁除
虞俦（宋代）

除日催人不奈频，那堪月小不圆旬。
谁能椒颂花如锦，自写桃符笔有神。
通夕留连分岁客，明朝多少贺年人。
寿觞举处慈颜喜，却是萱堂剩得春。
附录 元祐元年己巳正月三十日同太史薄达夫来游概作六咏又作长篇以广其意景尔
周紫芝（宋代）

灵岩胜概魁宁川，欲往还心几踰年。今朝乘兴得清赏，须知亦是同夤缘。

驱车初抵石门路，恍疑共到蓬莱天。旁连高延立玉壁，下广迤逦铺琼田。

俄从一径造佛刹，楼阁深耸凌云烟。山僧指我遍幽历，崄巇不惮跻山颠。

明心深邃光通穿，朝阳晴晖火欲然。涟漪澄澈渚寒泉，碧云紫雾争华鲜。

夕阳林麓禽啾喧，尝闻昔有瞿硎仙。我今不见心悬悬，广寒宫阙名空传。

日暮欲去还留连，嗟予事夺须回旋。不得共宿高谈禅，邮亭耿耿夜不眠。

拥衾操笔成长篇，封题远寄风骚贤。辞语芜陋不足道，爝火妄记星光躔。
阴那山寺
梁岳（明代）

老树荒山半腹空，鸟啼猿啸月华重。游人身住蜗蝇窟，辜负弘慈午夜钟。
乘大风发巴陵
陆游（宋代）

雪溅浪方作，翠台山欲浮。
奇哉万顷湖，著我十丈舟。
三老请避风，叱去非汝忧。
神物识忠信，壮士憎滞留。
击鼓催挂帆，挥手别岳州。
仰视群鹄翔，下闯百怪囚。
衡湘清绝地，恨不从此游。
聊须百斛酒，往醉庾公楼。
和魏定父早春十首
王之道（宋代）

依依杨柳绕溪斜，黑白溪头鹄伴鸦。
雨过芜菁自春色，一丛茅屋野人家。
送隆上人归长沙
释德洪（宋代）

湘中乐哉山水国，道人归去正秋色。拭目重看云盖云，搓手新尝橘洲橘。

湘西幽居多故人，松下相逢应倚策。开轩万顷鸭头青，睡起一声风月箔。
久雨不解次韵 其二
李正民（宋代）

易觉东阳瘦，难祛庾信愁。雪寒残更积，雨惯落还收。

妄欲附骥尾，终难料虎头。五湖波浪阔，归泛钓鱼舟。
禅句二首
黄庭坚（宋代）

予自钓鱼船上客，偶除须鬓著袈裟。
佛祖位中留不住，夜来依旧宿芦花。
再看光福寺牡丹
刘兼（唐代）

去年曾看牡丹花，蛱蝶迎人傍彩霞。今日再游光福寺，

春风吹彩入仙家。当筵芬馥歌唇动，倚槛娇羞醉眼斜。

来岁未朝金阙去，依前和露载归衙。
有所思行
皇甫濂（明代）

怅忆山中暮，佳期渺未归。
蘼芜含露叶，杨柳乱烟晖。
离瑟开尘匣，余香卷夜衣。
愁心不及鸟，犹逐白云飞。
问严居士易
戴叔伦（唐代）

自公来问易，不复待加年。更有垂帘会，遥知续草玄。
彭心斋讳逢源自作颂呈师师於一句下加三句
释印肃（宋代）

左右逢源，大目犍连。
猿抱子归青嶂裹，鸟衔花落碧岩前。
江口
彭汝砺（宋代）

北风吹荡酒旗斜，渡口寥寥数十家。茅屋尺椽贫活计，渔罾一幅旧生涯。

青云正著杨柳叶，白雪已开芦苇花。蓬笠焉知慕轩冕，牛羊岂遂胜鱼虾。
出郭视田讼三绝
王炎（宋代）

木末鹧鸪相应鸣，路危笑我不能行。
湖光浅绿山谷碧，颇觉心清境亦清。
吴江送客
贺铸（宋代）

送别松陵道，轻舟助客拏。
湖空翦葭菼，市隘集鱼虾。
薄雨啼残雪，新潮蚀嫩沙。
镜中羞沓飒，行复见春花。
水调歌头·凉露洗金井
刘之翰（宋代）

凉露洗金井，一叶下梧桐。谪仙浪游，何事华发作诗翁。乌帽萧萧一幅，坐对清泉白石，矫首抚长松。独鹤归来晚，声在碧霄中。神仙宅，留玉节，驻金狨。黔南一道、十万貔虎控雕弓。笑折碧荷倒影，自唱采连新曲，词句满秋风。剑佩八千几，长入大明宫。
冬夜与钱员外同直禁中
白居易（唐代）

夜深草诏罢，霜月凄凛凛。欲卧暖残杯，灯前相对饮。

连铺青缣被，封置通中枕。仿佛百馀宵，与君同此寝。
湖上吟
章甫（宋代）

谁家短笛吹杨柳，何处扁舟唱采菱。
湖水欲平风作恶，秋云太薄雨无凭。
近人白鹭麾方去，隔岸青山唤不譍。
好景满前难著语，夜归茅屋望疏灯。
数日前，梦人示余一卷文字，大略若谕马者，
苏轼（宋代）

天骥虽老，举鞭脱逸。
交驰蚁封，步中衡石。
旁睨驽骀，丰肉灭节。
徐行方轨，动辄吃蹶。
天资相绝，未易致诘。
隋王鼓吹曲 校猎曲
谢朓（南北朝）

凝霜冬十月。
杀盛凉飚衰。
原泽旷千里。
腾骑纷往来。
平罝望烟合。
烈火从风回。
殪兽华容浦。
张乐荆山台。
虞人昔有谕。
明明提戒哉。
偈颂六首
释深（宋代）

龙生龙，凤生凤，
老鼠养儿缘屋栋。达磨大师不会禅，
历魏游梁乾打开。
和答诗十首。答箭镞
白居易（唐代）

矢人职司忧，为箭恐不精。精在利其镞，错磨锋镝成。

插以青竹利，羽之赤雁翎。勿言分寸铁，为用乃长兵。

闻有狗盗者，昼伏夜潜行。摩弓拭箭镞，夜射不待明。

一盗既流血，百犬同吠声。狺狺嗥不已，主人为之惊。

盗心憎主人，主人不知情。反责镞太利，矢人获罪名。

寄言控弦者，愿君少留听。何不向西射，西天有狼星。

何不向东射，东海有长鲸。不然学仁贵，三矢平虏庭。

不然学仲连，一发下燕城。胡为射小盗，此用无乃轻。

徒沾一点血，虚污箭头腥。
沁园春（赋子规）
方岳（宋代）

尽为春愁，尽劝春归，直恁恨深。况雨急黄昏，寒欺客路，月明夜半，人梦家林。店舍无烟，楚乡寒食，一片花飞那可禁。小凝伫，黯红蔫翠老，江树阴阴。

汀洲杜若谁寻。想朝鹤怨兮猿夜吟。甚连天芳草，凄迷离恨，拂帘香絮，撩乱深心。汝亦知乎，吾今倦矣，瓮有余春可共斟。归来也，问渊明而后，谁是知音。
立秋日出郊有感
郭印（宋代）

霁色千山晓，秋声一叶风。
田原矜雨足，秔芋报年丰。
甲胄三军解，车书万里同。
黎元如永息，和义有深功。
水调歌头 其二 细天生日作
曾协（宋代）

日永向槐夏，绕屋树扶疏。麦秋天气清润，设帨记生初。

新拜小天佳号，更过诸郎官舍，仍玩掌中珠。乐事似今少，一笑倒双壶。

列山肴，烹野蔌，且欢娱。鹿门远引，平生此志与天俱。

终向苕溪烟水，携手云庄风月，不践利名区。功业看儿辈，相对老江湖。
忠上人携王生岵砚夸余云是定州汉祖庙上瓦为
梅尧臣（宋代）

砚取汉庙瓦，谁恤汉庙隳。
重古一如此，吾今对之悲。
既宝若圭璧，未知为用时。
税马盘沙
苏泂（宋代）

故里何人起卧龙，飘然琴剑只西东。
马头忽与长安近，又听三茅观里钟。
题梅
王柏（宋代）

万物正摇落，梅花独可人。
空中三五点，天地便精神。
赵台井
方信孺（宋代）

古甃寒潮百尺清，伪王题品老佗营。
渴来不饮盗泉水，特地翻为达磨名。
送上元张孟侯著作
刘敞（宋代）

避世金马门，歇直承明庐。月赢一囊粟，调笑驺侏儒。

忽忆东南一，秋风熟鲈鱼。闻君已先我，扁舟向江湖。

铜章垂腰问，赐履双飞凫。千室岂不忧，弦歌自为娱。

古称有人民，无事专读书。自顾都城游，刺促辕间驹。

六朝若流川，览古半有无。山中折瑶华，千里怀离居。
和无在悼惠书记 其三
释慧空（宋代）

全死全生大法王，能医生死更无方。乾城影里封疆阔，石火光中劫数长。
临封杂咏 其三
田开（宋代）

我爱临封好，江流压水滨。东山画屏展，北阜翠虬驯。

十里长松道，三春解佩人。乘閒狂太守，屐齿往来频。
荷叶浦中
葛天民（宋代）

急雨捎荷分外奇，珠玑狼籍锦纷披。
下塘六月关心处，西塞扁舟入手时。
却傍青芦深处宿，还思白石去年诗。
平生浩荡烟波趣，月淡风微只自知。
九效·医国
葛立方（宋代）

破纽绝路兮民不支，不了兰世故兮举世无医。
病在腠兮废汤熨，未至血脉兮施针石。
布指於位兮息至不知，阴阳倒置兮寒凉逆施。
内实兮饵之桂附，中乾兮反投消以蠹。
天生卢扁兮授术上池，跻民寿兮至期颐。
紫岩九章章八句上寿张丞相
张元干（宋代）

北堂之尊，命妇称首。
逢是谷旦，酌以大斗。
公如老莱，衣衮裳绣。
式歌且舞，以介眉寿。
送张师允铨选江西
袁华（明代）

豫章古名郡，上应翼轸躔。山川互联络，直与荆蛮连。

帝忧南服远，何以寄蕃宣。相臣躬秉钺，开府大江边。

甲兵洗瘴雨，戈船清海烟。黔黎含疮痍，守令赖才贤。

考绩分殿最，三载方起迁。谒选诣阙下，道里阻且绵。

廷议经济臣，衔命出典铨。张君庙廊器，授节斧扆前。

轺车适楚越，春花正芳妍。奸贪宜屏黜，廉慎属陶甄。

忆昨识君初，乃在娄之壖。别来六载馀，怀君思烦悁。

盗贼各已息，径上官河船。侧闻江淮间，斗米钱三千。

爨骸易子食，沟壑多弃捐。遴选得循良，庶可解倒悬。

黾勉王事毕，綵衣舞蹁跹。矧兹休明运，获见忠孝全。

离别不足惜，载歌皇华篇。
写怀
许棠（唐代）

此生居此世，堪笑复堪悲。在处有岐路，何人无别离。

长当多难日，愁过少年时。穷达都判了，休闲镊白髭。
从范至能参政游石湖精舍坐间走笔二首
杨万里（宋代）

孤塔鸥边迥，千岩镜里看。
折花倩人插，摘叶护窗寒。
不是无相识，相从却是难。
归舟望精舍，已在白云端。
禅人并化主写真求赞
释正觉（宋代）

妙明绝思，廓静无涯。
智空三际，性融二仪。
借功光历历，借伴老垂垂。
文彩纵横成底事，机关不初不挂梭丝。
梁彩凤药室
何绛（明代）

口松东岸石桥南，前馆窗开对碧潭。夜月渐低朝管歇，方书高枕两三函。
寓舍留别
林尚仁（宋代）

拨尽寒灰雨夜深，半窗灯影伴孤吟。
不眠只有琴知得，明日阳关何处心。
形盐象虎
刘敞（宋代）

备物崇宾飨，斯盐肖虎形。熬波烦巧匠，象武示君灵。

天产参多品，秋严耸外庭。炳文随镂刻，毅气得仪型。

服孟非同趣，昭文亦异经。碎身如见取，调鼎荐芳馨。
寿耿象成粮宪
释今无（明代）

香分薇院共谈棋，气义交情世外知。支度茂先原博雅，寻僧元亮更丰姿。

学当援世师仁术，韵对南山满酒卮。芝草崇兰祥瑞遍，心如明月照玻瓈。
雪夜九梅翁园同苍谷宴集二首 其二
何景明（明代）

冬夜南园集，携游兴未穷。登台望积雪，下岭逐回风。

骏爱林中马，冥思海上鸿。不因苍谷子，谁识九梅翁。
刘子高赠王明善依韵以和
萧执（明代）

匡庐之山瀑布泉，老子结社来何年。
林间经罢常随鹿，云外樵归或遇仙。
坐石有时巾挂树，焚香终日袖携烟。
市南别有秋江水，种得花开总是莲。
苏幕遮 劝化诸弟子
王哲（金朝）

兄弟懑，安脚手。擘破微尘，跳出三山口。月出东方日入酉。?耀明星，三个相随走。气传清，神运秀。两脉通和，真行真功就。冲上晴空光猛透。方显无为，始见归无漏。
春意
孟浩然（唐代）

佳人能画眉，妆罢出帘帷。
照水空自爱，折花将遗谁。
春情多艳逸，春意倍相思。
愁心极杨柳，一种乱如丝。
丁巳秋重至青原有感六叠旧韵 其二
罗洪先（明代）

故侣三年多不逢，尺书迢递寄无从。深林落叶溪边路，明月空山霜后钟。

饮向锡泉心自味，坐看泥塑念俱慵。思公语在还谁得，翻忆儒家说见龙。
自兴国过宁都度黄竿竹岭险甚
刘崧（元代）

客行青塘岩，却望黄竿岭。陂陁缘大麓，嵽嵲陟孤顶。

蹲身事潜行，俯仰立梯井。灌丛方截辕，巨石忽树屏。

冥冥日脚昏，瑟瑟风力紧。但闻阴壑呼，不见行云影。

仆夫筋力尽，悽怆助悲哽。荆棘罥手足，跬步不得骋。

虎狼恐奔突，魑魅或骄逞。怪禽当我啼，毛发竖寒㾕。

常时山下民，攘劫玩官警。杀人委溪洞，椎宰肆庖鼎。

时平向置砦，恃险益顽狠。反思二水上，道路何炳炳。

坐贫昧艰危，欲速烦虑省。但伤游子魂，日夕更忧怲。

安得刬高崖，连山豁畦町。
沪城花事绝句十二首 其五
孙原湘（清代）

俞生绝调太纵横，不数杭州苏老兵。博得如皋轻一笑，当筵亲拜女门生。
清平乐·梅兄梅弟
佚名（宋代）

梅兄梅弟。桃姊并桃妹。争似月临双女位。吉梦重占蛇虺。小乔临嫁周郎。云英定遇裴航。会有九男事帝，谁夸七子成行。
续当涂别驾林率庵赋谪仙李翰林
释居简（宋代）

龊龊复龊龊，未死如未生。公去月明在，留得青山茔。

青山倚公高，屹立千载英。翠巘拓吟垒，飞瀑按酒兵。

行客一仰止，折几鄙吝萌。狂歌长短吟，迈古日月明。

俊逸兼鲍谢，丽则侪云卿。骅骝博艳姬，土苴群方兄。

节峻玄霜严，义重紫禁轻。酹土土长燥，雷魁何由平。

生男禁多才，此话闻阿庚。真才弃如土，大厦谁支倾。

不用谢安石，大雅空垂名。
病中书怀呈友人
温庭筠（唐代）

逸足皆先路，穷郊独向隅。顽童逃广柳，羸马卧平芜。

黄卷嗟谁逃，朱弦偶自娱。鹿鸣皆缀士，雌伏竟非夫。

采地荒遗野，爰田失故都。亡羊犹博簺，牧马倦呼卢。

奕世参周禄，承家学鲁儒。功庸留剑舄，铭戒在盘盂。

经济怀良画，行藏识远图。未能鸣楚玉，空欲握隋珠。

定为鱼缘木，曾因兔守株。五车堆缥帙，三径阖绳枢。

适与群英集，将期善价沽。叶龙图夭矫，燕鼠笑胡卢。

赋分知前定，寒心畏厚诬。蹑尘追庆忌，操剑学班输。

文囿陪多士，神州试大巫。对虽希鼓瑟，名亦滥吹竽。

正使猜奔竞，何尝计有无。镏惔虚访觅，王霸竟揶揄。

市义虚焚券，关讥谩弃繻.至言今信矣，微尚亦悲夫。

白雪调歌响，清风乐舞雩。胁肩难黾勉，搔首易嗟吁。

角胜非能者，推贤见射乎。兕觥增恐竦，杯水失锱铢。

粉垛收丹采，金髇隐仆姑。垂櫜羞尽爵，扬觯辱弯弧。

虎拙休言画，龙希莫学屠。转蓬随款段，耘草辟墁垆。

受业乡名郑，藏机谷号愚。质文精等贯，琴筑韵相须。

筑室连中野，诛茅接上腴。苇花纶虎落，松瘿斗栾栌。

静语莺相对，闲眠鹤浪俱。蕊多劳蝶翅，香酷坠蜂须。

芳草迷三岛，澄波似五湖。跃鱼翻藻荇，愁鹭睡葭芦。

暝渚藏鸂鶒，幽屏卧鹧鸪。苦辛随艺殖，甘旨仰樵苏。

笑语空怀橘，穷愁亦据梧。尚能甘半菽，非敢薄生刍。

钓石封苍藓，芳蹊艳绛跗。树兰畦缭绕，穿竹路萦纡。

机杼非桑女，林园异木奴。横竿窥赤鲤，持翳望青鸬。

泮水思芹味，琅琊得稻租。杖轻藜拥肿，衣破芰披敷。

芳意忧鶗鴂，愁声觉蟪蛄。短檐喧语燕，高木堕饥鼯。

事迫离幽墅，贫牵犯畏途。爱憎防杜挚，悲叹似杨朱。

旅食常过卫，羁游欲渡泸。塞歌伤督护，边角思单于。

堡戍标枪槊，关河锁舳舻。威容尊大树，刑法避秋荼。

远目穷千里，归心寄九衢。寝甘诚系滞，浆馈贵睢盱。

怀刺名先远，干时道自孤。齿牙频激发，簦笈尚崎岖。

莲府侯门贵，霜台帝命俞。骥蹄初蹑景，鹏翅欲抟扶。

寓直回骢马，分曹对暝乌。百神歆仿佛，孤竹韵含胡。

凤阙分班立，鹓行竦剑趋。触邪承密勿，持法奉訏谟。

鸣玉锵登降，衡牙响曳娄。祀亲和氏璧，香近博山炉。

瑞景森琼树，轻水莹玉壶。豸冠簪铁柱，螭首对金铺。

内史书千卷，将军画一厨。眼明惊气象，心死伏规模。

岂意观文物，保劳琢碔砆.草肥牧騕褭，苔涩淬昆吾。

乡思巢枝鸟，年华过隙驹。衔恩空抱影，酬德未捐躯。

时辈推良友，家声继令图。致身伤短翮，骧首顾疲驽。

班马方齐骛，陈雷亦并驱。昔皆言尔志，今亦畏吾徒。

有气干牛斗，无人辩辘轳。客来斟绿蚁，妻试踏青蚨。

积毁方销骨，微瑕惧掩瑜。蛇予犹转战，鱼服自囚拘。

欲就欺人事，何能逭鬼诛。是非迷觉梦，行役议秦吴。

凛冽风埃惨，萧条草木枯。低徊伤志气，蒙犯变肌肤。

旅雁唯闻叫，饥鹰不待呼。梦梭抛促织，心茧学蜘蛛。

宁复机难料，庸非信未孚。激扬衔箭虎，疑惧听冰狐。

处己将营窟，论心若合符。浪言辉棣萼，何所托葭莩。

乔木能求友，危巢莫吓雏。风华飘领袖，诗礼拜衾繻.

欹枕情何苦，同舟道岂殊。放怀亲蕙芷，收迹异桑榆。

赠远聊攀柳，栽书欲截蒲。瞻风无限泪，回首更踟蹰。
挽贡仲章学士
陆文圭（元代）

才优如贡禹，经行复精纯。
海内多知已，江东尚有人。
林泉隐君子，台阁古名臣。
九转丹成去，青山宰木春。
特胜岩下作
张鹤（清代）

奇峰有此碧嶙峋，得到应无尘世人。随处寒苔皆鹤迹，多年秃树总龙身。

云中吠犬生虚籁，天半吹笙集上真。拟陟层巅通问讯，空山或有葛天民。
赠金山智公
施渐（明代）

四顾水皆绕，所居幽出尘。
斋钟不到岸，渔火自来邻。
心共寒潭彻，经翻贝叶新。
住山知有道，一叩了无因。
诉衷情（赵德大还延平，因语旧游，作此以赠之）
曾觌（宋代）

半钩珠箔小扬州。春色在重楼。曾醉玳筵歌舞，楚梦苦难留。

情脉脉，恨悠悠。几时休。大都人世，会少离多，总是闲愁。
晓发上高
阮阅（宋代）

城外斜溪踏水过，不沿危磴却扪萝。
明朝又入宜春去，想近湖湘山更多。
开愁歌
李贺（唐代）

秋风吹地百草乾，华容碧影生晚寒。我当二十不得意，一心愁谢如枯兰。

衣如飞鹑马如狗，临岐击剑生铜吼。旗亭下马解秋衣，请贳宜阳一壶酒。

壶中唤天云不开，白昼万里闲凄迷。主人劝我养心骨，莫受俗物相填𧱉。
和易岩雪
王柏（宋代）

丰年嘉瑞有根原，碎翦银河倒底悬。
古有诸侯延辨孟，今无令尹访饥袁。
狺狺吠犬思骚楚，茂茂贞松记漆园。
险韵忽拈真寡和，茶烟起处屈高轩。
送卢潘尚书之灵武
韦蟾（唐代）

贺兰山下果园成，塞北江南旧有名。水木万家朱户暗，

弓刀千队铁衣鸣。心源落落堪为将，胆气堂堂合用兵。

却使六番诸子弟，马前不信是书生。
谢赵士原送酒 其一
吕本中（宋代）

小雨生凉挽未回，只愁残暑闷风雷。老人端坐气如缕，更进先生雨一杯。
次韵李西美舍人见寄二首 其一
李纲（宋代）

虏骑长驱犯帝闉，滥陪国论敢谋身。十年不得关河信，四海犹飞战伐尘。

驾驭英雄归睿主，扶持宗社赖元臣。自惭老病无长策，徒奉藩条牧细民。
莫如吟
邵雍（宋代）

亲莫如父子，远莫如蛮夷。
蛮夷和亦至，父子失须离。
次韵和子夷秘校见惠之作
毕仲游（宋代）

启函如会面，怀抱为君开。昔有风骚主，今为伯仲才。

士风门外辙，生计掌中杯。早晚依闾巷，乌巾恣往来。
颂古九首
释普信（宋代）

收来辊去事方圆，独许渔郎上钩船。
明月芦花同一色，落霞孤鹜共遥天。
行香子·七夕
李清照（宋代）

草际鸣蛩。惊落梧桐。正人间、天上愁浓。云阶月地，关锁千重。纵上槎来，上槎去，不相逢。
星桥鹊驾，经年才见，想离情、别恨难穷。牵牛织女，莫是离中。甚霎儿晴，霎儿雨，霎儿风。
送蕲州李郎中赴任
刘禹锡（唐代）

楚关蕲水路非赊，东望云山日夕佳。薤叶照人呈夏簟，

松花满碗试新茶。楼中饮兴因明月，江上诗情为晚霞。

北地交亲长引领，早将玄鬓到京华。
和夏致宏咏梅
张嵲（宋代）

春岚初破晓光迟，青女消余泫玉肌。
雪后离披怜落蕊，溪旁婉约爱横枝。
不随姑射乘风去，定与飞仙待月期。
山静林深香暗度，折来频动故园思。
霜晴
陆游（宋代）

万瓦新霜白，一窗朝日晴。
破裘身亦暖，细字眼犹明。
耄喜谵谆语，衰常踸踔行。
登封书不草，力穑报时平。
次韵王少清告归七首 其四
项安世（宋代）

短檠今幸好，文社得同修。何处撩乡思，催君发棹讴。

路经行雨峡，签数报程邮。客路看如许，交情可耐不。

慇勤江上水，长为送离忧。
壮士胆歌
吕南公（宋代）

非灾非祥何所出，回天转地成慌惚。蓬莱金曜急食昴，矫矫霜虹横贯日。

帝尊万乘勿致威，大兵如火无所施。擒龙扼虎无所尅，手引存亡才顷刻。

事无今古用则灵，用时天下毛发惊。能将义勇发至诚，壮士之胆君勿轻。
寄钱申伯二首 其二
张元干（宋代）

一点照今古，胸中殊了然。不妨为漫吏，可但号臞仙。

丹荔盟犹在，凝香句未传。秋风稍凉冷，速办下滩船。
龟
李群玉（唐代）

静养千年寿，重泉自隐居。不应随跛鳖，宁肯滞凡鱼。

灵腹唯玄露，芳巢必翠蕖。扬花输蚌蛤，奔月恨蟾蜍。

曳尾辞泥后，支床得水初。冠山期不小，铸印事宁虚。

有志酬毛宝，无心畏豫且。他时清洛汭，会荐帝尧书。
蚬子和尚赞
释广闻（宋代）

酒台盘上，和声突出。钓螺江畔，捞摝得底。是则是以虾为目，不妨用活底祖师意。
如梦令
曹遇（清代）

西湖辟暑棹扁舟。忘机狎白鸥。荷香十里供瀛洲。山光翠欲流。
歌浩浩，思悠悠。诗成兴未休。清风明月解相留。琴声万籁幽。
寄友人臧奎
魏野（宋代）

知己念不见，块然何为生。
慈母无丑子，澹父有妍情。
冻云少舒泰，独鹤多哀鸣。
兹怀若为写，援琴不成声。
颂古三首 其一
释宗印（宋代）

死人眼，死人手。金乌飞，玉兔走。直截根源，取之左右。

张翁醉倒官街，元是李翁吃私酒。
晓发楼子庄
晁补之（宋代）

晓发楼子庄，淮山自兹近。
春风似恼客，浪稳舟不进。
长安一回首，堤柳千里润。
念当整帆席，快若冬蛰奋。
微生谢拘窘，末路嗟鄙吝。
林花一迎笑，岩鸟相借问。
尘埃改颜鬓，坚白畏缁磷。
江海慰高情，飘蓬自吾分。
望远行 咏延陵季子剑
曹贞吉（清代）

寒星黯淡，青铜色、出匣惊飞风雨。龙鳞三尺，虎气千年，彷佛精灵堪语。

记得当时，曾带故人荒陇，此道于今如土。挹神光、重见冠裳楚楚。

宾旅。鸣佩中原历聘，只解识、寸心相许。回首苏台，鱼肠忽起，散乱长铍无数。

试吊要离坟草，鸱夷潮水，一样英雄难诉。对州来君子，恩仇忘否。
四游白云洞次前明张忠敏重游白云洞韵
许传霈（清代）

春游结伴计经年，探胜寻幽思渺然。酒味不嫌茶味澹，道心争似石心坚。

一堂风雨泉声护，万古台池花气妍。自愧数来无可献，白云袖得有前缘。
盐湖
严金清（清代）

塞外天生美利多，民无淡食幸如何。一湖斥卤光凝雪，廿里圆环水不波。

榷税应知鹾有法，场官未设政非苛。群驴日暮输囊橐，更听巴郎屑屑歌。
七月附米舟之浙中作
陈造（宋代）

白虫散如蛆，黑虫聚如蚁。
循缘仍咂齧，欲寐复九起。
吾舟玉为粒，生此果何理。
神奇作臭腐，秋暑况如燬。
人生托洪炉，一饱盖分尔。
临流念雕年，胡用置身此。
笑口忽唶惋，曼肤或疮痏。
堤防费应俗，
情伪良不美。短篱护松菊，
吾归殊可喜。锥刀诧朋侪，
嗟尔商贩子。
和东坡韵二首
文及翁（宋代）

身满华严法界中，香厨底事感天童。
那知本觉从何觉，才悟真空自不空。
若有相时元说梦，到无言处却收功。
一钩月上星三点，汝向西床我面东。
楷木杖笏行
郝经（元代）

两楹梦断坏梁木，天出斯文生宰木。翳云拥雾二十里，虎踞龙蟠泰山足。

道德仁义为根株，礼乐枝叶光扶疏。芘荫百代吾道尊，户有弦诵家诗书。

中间杨墨常蠹食，重欲剪伐逢老释。崔嵬枯干尚生意，千古堂堂孟韩力。

年来旦旦加斧斤，干为扂楔枝为薪。知音抱去甚泣玉，观者掩面如悲麟。

大横庚庚紫蛇腹，手板沾恩照绯绿。老儒扶藉见圣人，岂并枯藤与桃竹。

斯文将坠吾道亡，不绝一线甚滥觞。岂为区区徇枯木，亦如告朔存饩羊。

孔氏家庭手植桧，楷树相望阅千世。乱来秦火几番烧，土黑灰寒共憔悴。

灵光殿基秋草深，牧童相唤穿坟林。青蛙乱聒颜氏井，饥乌落日啼白禽。

佩玉长裾新进士，回视诗书等閒事。赭袍白马飞将军，阔剑长枪不识字。

中原惨惨无神灵，白骨蔽野无苍生。只知下石谁手援，老夫有泪洪河倾。

皇极厄会数流血，谁与澄清倒溟渤？摩挲东家扣胫杖，拂拭囊中击蛇笏。

会当立圣蠲祆昏，鞭击鱼龙起春窟。
中宗祀昊天乐章。肃和
佚名（唐代）

悠哉广覆，大矣曲成。九玄著象，七曜贞明。

珪璧是奠，酝酎斯盈。作乐崇德，爰畅咸英。
南墅十二诗 其二 菱风桂露之乡
廖大圭（元代）

菱叶风来水气浮，桂花露湿月明秋。此时身在银河上，不蹑仙槎驾玉虬。
送文兆归庐山
释行肇（宋代）

剑峰双倚汉，荡桨月中归。
潮白岛西出，帆孤岸际飞。
香连潭影直，磬度雪声微。
几夕□诗坐，相思入定稀。
春晚即事
陆游（宋代）

龙骨车鸣水入塘，雨来犹可望丰穰。
老农爱犊行泥缓，幼妇忧蚕采叶忙。
诗偈 其二十
庞蕴（唐代）

白衣不执相，真理从空生。祇为心无碍，智慧出纵横。

唯论师子吼，不许野干鸣。菩提称最妙，犹呵是假名。
寒夕独坐乡思浩然有怀何文渊 其二
杨士奇（明代）

薄雪俄消瓦，惊风复撼窗。蹉跎忽晏岁，寂寞伴寒缸。

病骨支难稳，愁心郁未降。何由冰泮日，联棹溯西江。
嗅花观音图
唐寅（明代）

拈花微笑破檀唇，悟得尘埃色身相。
办取星冠与霞帔，天台明月礼仙真。
吴宁庵宗伯家园丝瓜有一蒂四五实者次韵 其二
罗钦顺（明代）

浮花摘尽纷垂实，和气熏馀更发祥。未说嘉宾来四面，会看仍代起三场。

巧凭造化人难测，秀出丛萧露转瀼。往事合将同颖况，作书何日献明堂。
灯禅师出蜀住此山十年为作南食且约同住作此以赠
释德洪（宋代）

少年出蜀今耆艾，十见襄阳浩荡春。山近京畿看愈好，食兼虏荡味尤真。

君今避世成深隐，我欲移庵结近邻。相对无嫌太岑寂，待添明月作三人。
礼疎山塔
释惟一（宋代）

江横一练平，山色四时青。
水足柴犹富，人多爨不停。
无弦犹自韵，有耳几曾听。
槁矣齐檐柏，频看涕忽零。
寄刘凝远峦四首 其一
赵蕃（宋代）

旧来人物数诸刘，公更诗名盖几州。新贵祇今多故旧，先生宁久滞瓜丘。
雪天
元稹（唐代）

故乡千里梦，往事万重悲。小雪沉阴夜，闲窗老病时。

独闻归去雁，偏咏别来诗。惭愧红妆女，频惊两鬓丝。
四时词
刘淑颐（唐代）

云母空窗晓烟薄，池边雨过飘帷幕。

日长风暖柳青青，银钱千条度虚阁。卷帘巢燕羡双飞，芳草王孙归不归？

曾寄锦书无限意，箧香消尽别时衣。午睡醒来愁未醒，烦襟乍触冰台冷。

白莲池畔送清香，楼角渐移当路影。

临风兴叹落花频，又喜幽亭蕙草新。

永日迢迢无一事，双双斗雀动阶尘。水映轻苔犹隐绿，夜窗飒飒摇寒竹。

井边疏影落高梧，鸟啄风筝碎珠玉。觉来红树背银屏，露湿丛兰月满庭。

扃闭朱门人不到，轻罗小扇扑流萤。

城上暮云凝鼓角，狐裘不暖锦衾薄。楼寒院冷接平明，檐外霜花染罗幕。

烟生密竹早归鸦，向镜轻匀衬脸霞。

迟日未能消野雪，故穿庭树作飞花。
次韵自咏
项安世（宋代）

生意断无几，死灰难复然。
世方尊腊腊，吾亦梦先边。
江水青无地，岩云白似天。
短蓑将鬓发，听唱谢郎船。
因书寄黄子耕六言三首
赵蕃（宋代）

自失孤山杯酒，两年相望梅花。
交友平生几许，差池重复成嗟。
祝英台近 西郊纳凉溪山楼。
万廷仕（清代）

拂轻飔，吹薄袖，朝爽快徒侣。野色青葱，一幅水云谱。

柳荫娇转黄鹂，绿畴天阔，渐郭外、鸡声亭午。

翠微路。鵁鶄鸂鶒纵横，山容靓林坞。溪面波平，渔网镜中举。

忽听空际殷雷，云蒸涧户，管领取、一楼风雨。
后溪先生刘阁学挽章三首
曹彦约（宋代）

早际龙光渥，中更贝锦伤。
升沈关运数，变故识忠良。
天定当持国，时来倚干方。
至今羊叔子，名绕岘山傍。
飞泉山寺
文同（宋代）

东城兀高峰，爽气浮翠微。
霞光射岩壁，中有寒泉飞。
上方金仙家，煌煌启双扉。
栏干出云表，目可了四围。
我来久不下，幡影移斜晖。
风吹月中桂，天香满人衣。
远渚凫雁落，前岭牛羊归。
尚此恋幽胜，不能手聊挥。
夜行船 十遮月十八日莲华寺寓斋见月作
姚华（清代）

碧幕笼寒霜满院。正横窗树枒遮断。菊后觞情。梅前笛意，潇洒遮庭清怨。

向老心怀殊未浅。照相思夜长天远。化水浇愁，勾诗做梦，幽处更无人见。
再咏黄石榴花二首 其一
韦骧（宋代）

花似新鹅色泽均，萼如柘茧乱纷纷。更临返照遥凝目，翠幄无端惹瑞云。